Nariadenie Rady (ES) č. 2287/2002
zo 16. decembra 2002,
ktorým sa mení a dopĺňa nariadenie Rady (ES) č. 2505/96, ktorým sa otvárajú a ustanovujú pre spravovanie autonómne tarifné kvóty spoločenstva pre určité poľnohospodárske a priemyselné výrobky
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 26,
so zreteľom na návrh Komisie,
keďže:
(1) Dňa 20. decembra 1996 Rada prijala nariadenie (ES) č. 2505/96 [1], ktorým sa otvárajú a ustanovujú pre spravovanie autonómne tarifné kvóty spoločenstva pre určité poľnohospodárske a priemyselné výrobky. Dopyt spoločenstva po príslušných výrobkoch sa má uspokojiť za najvýhodnejších podmienok. Nové tarifné kvóty spoločenstva sa preto majú otvoriť pri znížených alebo nulových sadzbách cla pre primerané objemy a rozšíriť sa v prípade určitých existujúcich tarifných kvót, pričom sa má zabrániť akémukoľvek narušeniu trhov s týmito výrobkami.
(2) V záujme spoločenstva už nie je udržiavať tarifnú kvótu spoločenstva na niektoré výrobky, pričom tieto výrobky sa preto majú vyňať z tabuľky v prílohe I k nariadeniu (ES) č. 2505/96.
(3) Vzhľadom na veľký počet zmien a doplnkov, ktoré nadobudnú účinnosť 1. januára 2003, a s cieľom objasniť záležitosti pre používateľa, tabuľka v prílohe I k nariadeniu (ES) č. 2505/96 sa má nahradiť tabuľkou v prílohe I k tomuto nariadeniu.
(4) Výška kvóty pre určité autonómne tarifné kvóty spoločenstva je nedostatočná na uspokojenie potrieb priemyselného odvetvia spoločenstva na bežné kvótové obdobie. Z toho vyplýva, že tieto kvóty sa majú zvýšiť s platnosťou od 1. januára 2002 alebo 1. júla 2002 v závislosti od prvého dňa platnosti týchto kvót, a preto sa má predpokladať okamžité nadobudnutie účinnosti tohto nariadenia.
(5) Tarifné kvóty pre určité výrobky zo železa a ocele, na ktoré sa vzťahovala Zmluva o založení Európskeho spoločenstva pre uhlie a oceľ, podliehajú odo dňa skončenia platnosti uvedenej zmluvy Zmluve o založení Európskeho spoločenstva. K nariadeniu (ES) č. 2505/96 sa preto má následne pripojiť samostatná príloha, ktorá obsahuje tieto kvóty.
(6) Preto sa má zmeniť a doplniť nariadenie (ES) č. 2505/96,
PRIJALA TOTO NARIADENIE:
Článok 1
Nariadenie (ES) č. 2505/96 sa mení a dopĺňa takto:
1. Článok 1 odsek 1 sa nahrádza takto:
"1. Dovozné clá na tovar uvedený v prílohách I a III sa znížia na uvedenú sadzbu cla na obdobia a v množstvách uvedených v týchto prílohách."
2. Tabuľka v prílohe I sa nahrádza tabuľkou uvedenou v prílohe I k tomuto nariadeniu.
3. Príloha II k tomuto nariadeniu sa vkladá ako príloha III.
Článok 2
Na kvótové obdobie od 1. januára do 31. decembra 2002 sa príloha I k nariadeniu (ES) č. 2505/96 mení a dopĺňa takto:
- poradové číslo 09.2711: výška tarifnej kvóty sa stanoví na 375000 ton,
- poradové číslo 09.2837: výška tarifnej kvóty sa stanoví na 450 ton,
- poradové číslo 09.2959: výška tarifnej kvóty sa stanoví na 77000 ton.
Článok 3
Na kvótové obdobie od 1. júla do 31. decembra 2002 sa príloha I k nariadeniu (ES) č. 2505/96 mení a dopĺňa takto:
- poradové číslo 09.2902: výška tarifnej kvóty sa stanoví na 20000 jednotiek,
- poradové číslo 09.2935: výška tarifnej kvóty sa stanoví na 70000 ton.
Článok 4
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 2003, okrem článku 2, ktorý sa bude uplatňovať od 1. januára 2002, a článku 3, ktorý sa bude uplatňovať od 1. júla 2002.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 16. decembra 2002